Ga̱a ne̱ cataj uún Jesús a:
―Ase vaa ꞌo̱ chruun uvá roꞌ,
da̱nj vaa yá ꞌu̱nj,
ne̱ Réj Yaꞌanj me síí tumé chruun uvá yoꞌ chugua̱nj.
Ne̱ a̱ me maꞌa̱n ꞌo̱ raꞌa chruun yoꞌ ne rii chruj uvá,
ne̱ aꞌnéj soꞌ man raꞌa yoꞌ na̱nj ado̱nj.
Tza̱j ne̱ raꞌa chruun ma̱n chruj uvá raa̱ me se veꞌé aꞌneꞌ soꞌ man yoꞌ,
ga̱a ne̱ cuma̱n doj chruj uvá raa̱ yoꞌ na̱nj ado̱nj.
Dan me se ase vaa raꞌa chruun cachij sa̱ꞌ vaa soj,
cheꞌé se a̱j cuno soj nana̱ caꞌmij rihaan soj ado̱nj.
ꞌO̱ cu̱nuû rá nimán soj manj,
ne̱ ꞌo̱ cu̱nuû ꞌu̱nj nimán soj a.
Dan me se xa̱ꞌ raꞌa chruun uvá,
tza̱j ne̱ se̱ caꞌvee cuma̱n chruj raa̱ maꞌa̱n ina̱nj yoꞌ a̱ maꞌ.
Ne̱ ase vaa raꞌa chruun chruj uvá roꞌ,
da̱nj vaa soj,
ne̱ sese se̱ cuno sa̱ꞌ soj rihanj,
ne̱ sese caꞌa̱nj yaníj soj rihanj,
ne̱ se̱ caꞌvee quiꞌya̱j soj nda̱a vaa me rá Réj Yaꞌanj quiꞌya̱j soj maꞌ.
’Dan me se ꞌu̱nj nihánj me maꞌa̱n chruun uvá,
ne̱ soj me raꞌa catu̱u̱n avii xráá raꞌa ma̱nj na̱nj á.
Ne̱ sese ꞌo̱ cuno̱ soj rihanj,
ne̱ sese ꞌo̱ cu̱nuû ꞌu̱nj nimán soj,
ne̱ quiꞌya̱j uxrá soj se vaa me rá Yaꞌanj quiꞌya̱j soj chugua̱nj.
ꞌO̱ se sese se̱ racuíj ꞌu̱nj man soj,
ne̱ se̱ guun nucua̱j soj quiꞌya̱j soj a̱ doj suun sa̱ꞌ maꞌ.
Sese se̱ caꞌvej rá ꞌo̱ soꞌ ꞌo̱ cu̱nuû rá nimán soꞌ manj,
ne̱ quiriꞌi̱j nii man soꞌ,
nda̱a vaa ꞌyaj nii man raꞌa chruun yoꞌ a.
Ne̱ canaco̱o̱ yoꞌ,
ne̱ naquiꞌya̱j chre̱ꞌ nii man nij raꞌa chruun yoꞌ,
ne̱ quiriꞌi̱j nii man nij yoꞌ rihaan yaꞌan na̱nj ado̱nj.
Dan me se caca̱a̱ nu̱ꞌ nij síí vaa da̱nj na̱nj ado̱nj.
’Tza̱j ne̱ sese ꞌo̱ cu̱nuû rá nimán soj manj,
ne̱ sese ꞌo̱ cu̱nuû snana̱j nimán soj,
ne̱ caꞌve̱e se me maꞌa̱n rasu̱u̱n gu̱un rá soj cachi̱nj soj rihanj,
ne̱ rque̱j man soj chugua̱nj.
Cheꞌé se uno soj rihanj,
cheꞌé dan sa̱ꞌ uxrá aꞌmii yuvii̱ cheꞌé Réj Yaꞌanj a.
Cheꞌé dan gu̱un nucua̱j soj quiꞌya̱j ndoꞌo soj suun sa̱ꞌ,
ne̱ sese cuno̱ sa̱ꞌ soj rihanj,
ne̱ ya̱ síí tucuꞌyón snana̱j me soj ado̱nj.
Dan me se da̱j se ꞌe̱e̱ rá Réj manj roꞌ,
da̱nj vaa ꞌe̱e̱ raj man soj chugua̱nj.
ꞌO̱ cu̱nuû rá nimán soj se vaa ꞌe̱e̱ raj man soj á.
Sese ꞌyaj soj suun aꞌnej rihaan soj,
ne̱ ꞌo̱ ga̱a̱ ꞌe̱e̱ raj man soj a.
Veé da̱nj ꞌyáá ꞌu̱nj,
ne̱ ꞌyáá ꞌu̱nj suun aꞌneꞌ Réj Yaꞌanj rihanj,
ne̱ ꞌo̱ ꞌe̱e̱ rá soꞌ manj ado̱nj.
’Nu̱ꞌ nana̱ nihánj cataj xnaꞌanj ꞌu̱nj rihaan soj cheꞌé se me raj ga̱a̱ niha̱ꞌ uxrá rá nimanj ni̱ꞌyaj ꞌu̱nj man soj,
ne̱ me raj ga̱a̱ niha̱ꞌ uxrá rá nimán maꞌa̱n soj uún a.
Nihánj me suun sa̱ꞌ ya̱ aꞌnej rihaan soj cuno̱ soj á.
Nda̱ꞌ rá se vaa ꞌe̱e̱ raj niꞌya̱j ꞌu̱nj man soj roꞌ,
da̱nj ga̱a̱ ꞌe̱e̱ rá soj ni̱ꞌyaj soj tuviꞌ soj na̱nj á.
Dan me se sese caꞌve̱j rá ꞌo̱ soꞌ nayo̱n soꞌ rihaan tuviꞌ soꞌ cavi̱ꞌ soꞌ cheꞌé tuviꞌ soꞌ,
ne̱ si̱j ꞌe̱e̱ ya̱ rá man tuviꞌ me soꞌ a.
Taj va̱j a̱ doj síí ꞌe̱e̱ doj rá man tuviꞌ rihaan síí caꞌve̱j cavi̱ꞌ cheꞌé tuviꞌ a̱ maꞌ.
Ne̱ nij soj me se tuvij me soj sese cuno̱ soj suun caꞌnéꞌ ꞌu̱nj rihaan soj na̱nj ado̱nj.
’Rej rihaan níꞌ me se se̱ cataj ꞌu̱nj se vaa se‑mo̱zó ꞌu̱nj me soj a̱ maꞌ.
ꞌO̱ se mozó me se ne neꞌen soꞌ da̱j ꞌyaj síí ꞌni̱j raꞌa man soꞌ maꞌ.
Xa̱ꞌ soj,
tza̱j ne̱ a̱j cataj ꞌu̱nj se vaa tuvij me soj,
cheꞌé se a̱j cataj xnaꞌanj ꞌu̱nj rihaan soj nu̱ꞌ se vaa cataj Réj Yaꞌanj rihanj ado̱nj.
’Ne nari̱i̱ soj manj a̱ maꞌ.
Tana̱nj ma̱ꞌán ꞌu̱nj narii man soj ne̱ cunéꞌ ꞌu̱nj man soj,
yan cavi̱i̱ soj quiꞌya̱j ndoꞌo soj se vaa me rá Yaꞌanj quiꞌya̱j soj,
ne̱ se̱ navij suun sa̱ꞌ ꞌyaj soj daj chiha̱a̱ míj maꞌ.
Ne̱ cheꞌé se cunéꞌ ꞌu̱nj man soj,
cheꞌé dan me maꞌa̱n rasu̱u̱n cachi̱nj soj rihaan Réj Yaꞌanj cheꞌé se‑chu̱vií ꞌu̱nj,
ne̱ rque̱ soꞌ rasu̱u̱n yoꞌ man soj ado̱nj.
’Nihánj me suun aꞌnéꞌ ꞌu̱nj rihaan soj,
se vaa ga̱a̱ ꞌe̱e̱ rá soj man tuviꞌ soj á ―taj Jesús rihaan nij síí tucuꞌyón snana̱ soꞌ a.